CELEX: C2005/205/16
Language: sk
Date: 2005-08-20 00:00:00
Title: Vec C-244/05: Návrh na začatie prejudiciálneho konania podaný uznesením Bayerischer Verwaltungsgerichtshof z 19. apríla 2005, ktorý súvisí s konaním: Bund Naturschutz in Bayern e.V. a iní proti Freistaat Bayern

20.8.2005   
            
            
               SK
            
            
               Úradný vestník Európskej únie
            
            
               C 205/8
            
         Návrh na začatie prejudiciálneho konania podaný uznesením Bayerischer Verwaltungsgerichtshof z 19. apríla 2005, ktorý súvisí s konaním: Bund Naturschutz in Bayern e.V. a iní proti Freistaat Bayern
   (Vec C-244/05)
   (2005/C 205/16)
   Jazyk konania: nemčina
   Bayerischer Verwaltungsgerichtshof podal uznesením z 19. apríla 2005 na Súdny dvor Európskych spoločenstiev návrh na začatie prejudiciálneho konania podľa článku 234 ES, ktorý súvisí s konaním: Bund Naturschutz in Bayern e.V. a iní proti Freistaat Bayern a bol doručený kancelárii Súdneho dvora 7. júna 2005.
   Bayerischer Verwaltungsgerichtshof žiada Súdny dvor, aby rozhodol o nasledujúcich otázkach:
   
               1)
            
            
               Aký ochranný režim je potrebný podľa článku 3 ods. 1 smernice Rady 92/43/EHS (1), v spojení so šiestym odôvodnením tejto smernice pri zohľadnení zákazu prijímania opatrení podľa článku 10 druhého odseku Zmluvy ES [Frustrationsverbot] (Zmluva o založení Európskych spoločenstiev z 25. marca 1957, naposledy zmenená a doplnená aktom o pristúpení k Európskej únii zo 16. apríla 2003), v nadväznosti na rozsudok Súdneho dvora z 13. januára 2005 vo veci C-117/03 pre lokality, najmä lokality s prioritnými typmi biotopov alebo s prioritnými druhmi, ktoré sú vhodné na označenie ako lokality s európskym významom, skôr než boli Komisiou Európskych spoločenstiev zapísané do zoznamu lokalít európskeho významu postupom stanoveným v článku 21 už citovanej smernice?
            
         
               2)
            
            
               Ako sa na tomto ochrannom režime prejaví, pokiaľ boli uvedené lokality už uvedené v zozname lokalít členského štátu podľa článku 4 ods. 1 smernice 92/43/EHS, ktorý bol predložený Komisii?
            
         
               3)
            
            
               Je vnútroštátny ochranný režim pre uvedené lokality podľa článku 48 ods. 2 bavorského zákona o ochrane prírody z hľadiska požiadaviek práva Spoločenstva podľa článku 3 ods. 1 smernice 92/43/EHS, v spojení so šiestym odôvodnením tejto smernice pri zohľadnení zákazu prijímania opatrení, ktoré by mohli ohroziť dosiahnutie cieľov zmluvy podľa článku 10 druhého odseku Zmluvy ES dostatočný?
            
         
      (1)  Ú. v. ES L 206, s. 7.